Майлин Бейимбет Жармагамбетович
Майлин Бейимбет Жармагамбетович (15. 11. 1894, азыркы Костанай областы, Таран району – 26. 2. 1938, ошол эле жер) – казак жазуучусу. Казак адабиятына негиз салгандардын бири. Уфадагы «Галия» медресесинен окуган (1913–15). Чыгармалары 1913-жылдан жарыялана баштаган. Октябрь революциясына чейинки чыгармаларында казак элинин муң-зарын көрсөтөт. «Кедейге» (1922), «Айыл гүлдөсө – биз гүлдөйбүз» (1923), «Ленин өлдү» (1924), «Улуу күнкү улуу тилек» (1927) ыр жыйнактары бар. Майлин казак адабиятында поэма жанрын өнүктүрүүгө чоң салым кошкон. «Байдын кызы» (1917), «Разия» (1919), «Качкын келинчек» (1921) ж. б. поэмаларын жазган. Ал аңгеме жанрын өөрчүтүүгө да чоң салым кошкон. Бу жанрдагы көлөмдүү чыгармасы – «Шуганын бейити» (1914) повести. «Коммунист Раушан» (1923), «Кырманда» (1933), «Берен» (1935), «Ашууларды ашканда» (1935) ж. б. повесттери, «Азамат Азаматович» (1934) романы бар. Ар кыл мезгилде 25тей пьеса, либретто жазган. «Фронт» (1933), «Амангелди» (1935), «Жалбыр» пьесаларынын да автору. Майлиндин кыргыздын туңгуч профессионал акын-жазуучуларына, асыресе М. Элебаевдин чыгармаларынын жаңычылдык багыт алышына тийгизген таасири чоң болгон. 
 Инсандар

Колдонулган адабияттар
 “Кыргызстан” улуттук энциклопедиясы: 5-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. илл. ISBN 978 9967-14-111 -7